Foto: Reuters Yevroittifoqda ofshorlarning «qora ro‘yxati»dan sakkiz davlatni chiqarib tashlash taklifi ilgari surildi, deb xabar bermoqda Reuters. Agentlik ma’lumotiga ko‘ra, ro‘yxatdan Panama, BAA, Janubiy Koreya, Barbados, Grenada, Makao, Mo‘g‘uliston va Tunis chiqarib tashlanishi mumkin. Shuningdek, Bahraynni chiqarish masalasi ham ko‘rib chiqilgan, biroq yakunda bu mamlakatni «soliqqa tortmaydigan» davlatlar ro‘yxatida qoldirish haqida tavsiya berilgan. Ta’kidlanishicha, ro‘yxatni qayta ko‘rib chiqish YeI elchilarining chorshanba, 16 yanvar kungi uchrashuvida muhokama qilinadi hamda Yevroittifoq moliya vazirlari tomonidan keyinroq tasdiqlanishi mumkin.